पाएं अपने शहर की ताज़ा ख़बरें और फ्री ई-पेपरडाउनलोड करें
जालंधर. एक सप्ताह से तप रहे शहरियों ने मंगलवार को राहत महसूस की। एक ही दिन में मौसम के तीन रंग दिखे। सुबह से ही उमस का आलम था। 11 बजे तक तो तर-ब-तर रहे। दोपहर में 40 किमी की रफ्तार से धूलभरी आंधी चली। दोपहर गुजरते ही आसमान में बादल छा गए। एक बार फिर तेज हवा ली। शाम पांच बजे बूंदाबांदी शुरू हो गई। घंटेभर रुक-रुक कर बारिश होती रही। मोहल्ला गोविंदगढ़, लाडोवाली रोड, संतनगर, प्रीत नगर में बूंदाबांदी हुई, मगर रेलवे रोड के उस पार बूंदें नहीं गिरीं।
मौसम वैज्ञानिकों का कहना है कि उत्तर भारत में हो रही बारिश प्री मानसून शॉवर है। साउथ वेस्टरलीज हवाएं हिंद महासागर से नमी लेकर उत्तर की ओर चलती है। हिमालय पर्वत से टकराकर वह ऊपर उठती है और ईस्ट की ओर चलने लगती है। इस कारण हवा में नमी बढ़ती है और बारिश होने लगती है।
एक सप्ताह तक रहेगा मौसम सुहावना
मौसम केंद्र चड़ीगढ़ के डायरेक्टर डॉ. सुरिंदर पाल का कहना है कि साउथ वेस्टरलीज हवाओं के चलते अगले सात दिन तक मौसम सुहावना रहेगा। शनिवार तक बारिश और बूंदाबांदी के आसार हैं। सात दिन बाद भी तापमान कम ही रहेगा।
पांच डिग्री सेल्सियस गिरा पारा
दिनभर आसमान में बादल छाए रहने की वजह से अधिकतम तापमान में पांच डिग्री सेल्सियस की गिरावट दर्ज की गई। सोमवार को अधिकतम तापमान 40.9 डिग्री सेल्सियस दर्ज किया गया था। मंगलवार को अधिकतम तापमान 35.6 डिग्री सेल्सियस रिकॉर्ड किया गया। न्यूनतम तापमान में हल्की बढ़ोतरी हुई। सोमवार को 30.9 के मुकाबले मंगलवार को न्यूनतम तापमान 31.5 डिग्री रहा।
गुजरात पहुंचा मानसून
मानसून धीरे-धीरे उत्तर भारत की तरफ बढ़ रहा है। अरब सागर से चला मानसून मंगलवार को गुजरात तक पहुंच गया। बंगाल की खाड़ी से चला मानसून झारखंड, मध्य प्रदेश और छत्तीसगढ़ तक पहुंच चुका है। पंजाब में मानसून एक या दो जुलाई को प्रवेश करेगा। हर साल अमूमन इन्हीं दिनों मानसून आ जाता है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva awa_Deva bho_Deva hin_Deva awa_Deva awa_Deva zho_Hant eng_Latn